钦定古今图书集成/明伦汇编/皇极典/第203卷 > 荆川稗编 > 《辨嗣君逾年即位》
## 钦定古今图书集成/明伦汇编/皇极典/第203卷 > 荆川稗编 > 《辨嗣君逾年即位》

先儒皆以《春秋》君薨嗣子逾年即位为正，非也。不知
圣人所书，正以讥非礼，且启祸乱之门也。在礼，天子
崩七日而殡，既殡嗣子即位称王，以示天下之有主
也。诸侯薨五日而殡，既殡嗣子即位称公，以示一国
之有主也。观《书·顾命》及《康王之诰》曰：“乙丑，王崩，齐侯
以二干戈虎贲百人逆子钊于南门之外，延入翼室”，
恤宅宗。癸酉，王麻冕黼裳。既尸，天子太保毕公率四
方诸侯执壤奠。群公既已听命，相揖逊而出，王释冕
反丧服，此嗣君即位之常礼也。夫成王崩，齐侯必逆
元子钊入翼室居忧，以为天下宗主。及既殡，遂麻冕
黼裳，称王受册命，同瑁而即位矣。既尸，天子受诸侯
之奠贽，作诰报之。君臣之分已定，乃释吉凶之服，行
丧礼。自乙丑至癸酉，九日之间，已行即位之礼，斯周
公之旧典。夫子定《书》取之，以存周制。周公、孔子岂不知君父方崩，嗣子遽吉服，即位改元为未可哉？盖以
大位奸邪之窥，名号不早正，则窥伺夺嫡之祸作矣。
岂惟天子则然。方周公薨丧未逾年，伯禽因徐戎之
伐，称公以兴师，盖诸侯亦然也。迨至周衰，此礼丧乱，
始有逾年即位之制。其未逾年也，天子不称王，诸侯
不称公，名之为子。故平王以隐三年春三月崩，至秋
武氏子来求赙奠，虽逾三时，不称天王之使，以威王
未即位也。襄王以文八年秋八月崩，至明年春毛伯
来求金，虽逾年犹不称天王之命，以襄未葬，嗣君未
成君也。昭二十二年景王崩于夏四月，至冬十月，王
猛犹称子，则异乎康王嗣天子之礼也。鲁庄公薨于
秋八月，子般至冬十月而称子。文公薨于春二月，子
赤至冬十月而称子。襄公薨于夏四月，子野至秋九
月而称子。其他列国皆然。僖九年春，宋公御说卒，其
夏襄公称子，会于葵丘。僖二十二年夏，卫“侯毁卒”；其
冬，“成公称子，盟于洮”，如此之类，异于伯禽嗣诸侯之
礼矣。呜呼！一人之家，不幸丧其主父，不有家督以为
之主，则豪奴悍婢与其他人窝其私藏，谋及田宅必
矣。矧！大而一国，又大而天下，其可一日而无君乎？方
先君不幸，逾年而后正嗣君之位号，何以绝觊觎之
望，塞祸乱之萌耶？所以尹氏得以立子朝而抗猛，王
室以危；诸父得以立闵而弑般，襄仲得以立宣而弑
赤，鲁以大乱，《春秋》之多变故，盖始于此也。使从周公
之典，名位早定，岂至是乎？圣人于《春秋》所以书其逾
年即位及嗣君称子者，皆著其变《周礼》而启乱源也。
近世苏氏读《书顾命》“康王之诰”，及据汉儒记《礼》之说
与《春秋》列国之制，谓康王以嘉服见诸侯，又受乘黄
玉帛之币为非礼，且曰“使周公在，必不为此。”夫周公
制礼，成、康之君，召、毕之臣，相与守之，以为常制，岂有
非周公之典，成、康召、毕乃行之乎？行之非礼，夫子定
书，乃取之乎？不知书之所以存顾命者，正以见《春秋》
之非尔。盖苏氏不究《春秋》之旨，故误为之说也。